  Туспуктэм: Наталия Сильвестрова Наталия Сильвестрова 0+ 12-тӥ куартолэзе Ижкарын Чеберлыко киужъёсъя йӧскалык центрын Дэбес ёросысь кибашлыослэн ужъёсынызы «Живые родники ромёсел» адӟытон усьтӥськиз. Сое ужъюртлэн 30 ар тырмонэзлы тупатӥзы. Ужрадэ ивортодэтъя «Удмуртия» агентстволэн корреспондентэз вуылӥз. Адӟытонэ пӧртэм ӧръёсын быдэстэм арбериос пыризы. Дэбес ёросысь кибашлыос экспедициосы потало, трос вашкала аспӧртэмлыко тӥрлыкъёс шедьто но бӧрысь соосъя выль арбериос кылдыто, вера юртлэн кивалтӥсез Елена Бушмакина. Адӟытон залэз гуртысь корка пушез кадь радъязы: ӟус, сандык, кубо пуктӥзы, ӝок котырез дасязы, борддоръёсы ӵушконъёс но ковёръёс ошылӥзы. Уйпал удмуртъёслэн калык дӥсенызы ӝужыт мунёос-кузёос куноосты сюкасен пумитало кадь. « Лыктэм куно котькудӥз ассэ гуртаз кадь мед шӧдоз, аслаз дорезлэсь люкетсэ мед адӟоз » Елена Бушмакина, Дэбес ёросысь кибашлыослэн юртсылэн кивалтӥсез Фото: Наталия Сильвестрова «Коркае» пырыса, син шоре кык пу наличникъёс сюро. Соосты ёросысь кибашлыослэн юртысьтызы пуэн ужась усточи Николай Ложкин быдэстӥз.   « Та наличникъёсты востановить карим, вуж наличникъёсты учкыса, выльзэ понӥмы ини. Азьло соослэн узорзы вандэмын гинэ вал. Берло уже, станокъёс потӥзы но, прорезной ӧдъямы лэсьтыны » Николай Ложкин, Дэбес ёросысь кибашлыослэн юртысьтызы пуэн ужась ӧнерчи Кибашлы, наличникъёс сяна, сандыкъёс, шыкысъёс но мукет корка тӥрлык лэсьтэ. Уже беризез, кызэз, палэзьпуэз кутэ, соослэсь аслыкъёссэс (свойствооссэс) эскере. Николай Ложкин пуэн тунсыкъяськыны кемалась кутскиз. 15 ар ӵоже со нюлэскын сик дасянын ужаз. Гуртаз но пулэсь арбериос лэсьтылӥз. Кибашлыослэн юртазы вуэмезлы но аслэсьтыз интызэ шедьтэмезлы шумпотэ. Ужзэ усточи яратэ, шутэтскон нуналъёслэсь быремзэс чидатэк возьма шуыса серекъя. « Быдэс улонме выреме потэ вал соин! » Николай Ложкин, Дэбес ёросысь кибашлыослэн юртысьтызы пуэн ужась ӧнерчи Фото: Наталия Сильвестрова Мукет кыбашлылэн но, Елена Чермяниналэн, киужъёсыз паймыто. Ӧнерчи куролэсь мунёос, шыкысъёс, коробъёс, сумка-кудыос лэсьтэ. Тужгес но тунсыко ужез – куролэсь быдэстэм чеберъянёс. Соосты Елена Чермянина археологи гудӥськонъёс дыръя шедьтэм корт чеберъянъёс вылэ пыкиськыса лэсьтӥз. Куролэсь тӥрлыкъёс зарнилэсь лэсьтэм чеберъянъёс кадь адско. « Калыклы со яра, соос учко но, куро-а со шуыса юаллясько. Учкиськод ке, куро кадь воксё уг поты. Нокин но уз малпа, что со куролэсь можно маке но сыӵе чебер лэсьтыны. <…> Шуо ук – зарни куро. Учкиськод ке, зэм но маиз ке зарниез вань ук, чиля! » Елена Чермянина, Дэбес ёросысь Чеберлыко киужъёсъя юртысь куроен ужась ӧнерчи Куроен вырыны усточи университетын дышетскыкуз кутскиз, со ӧръя диплом ужзэ быдэстӥз. Со дырысен куроез яратыны но каллен кутскиз. 2018-тӥ арын Елена Чермянина Россиысь калык ужусточи ним басьтӥз. « Ӧд ке яраты, уд быгаты ужаны, уд лэсьты таӵе ужъёсты, мед соос паймытозы мукетъёсты шуыса » Елена Чермянина, Дэбес ёросысь Чеберлыко киужъёсъя юртысь куроен ужась ӧнерчи Фото: Наталия Сильвестрова Нялтас вераса, адӟытонлэн «Живые родники ремёсел» нимыз юнме быръемын ӧй вал. Елена Бушмакина ӧнеръёсты (ремесло) ошмесъёсын ӵошатэ. « Ӧнеръёс котьку уло, соос кулэсмонтэмесь. Со ошмесъёс одӥг бадӟым шурлы пӧрмо. Соин ик тодмо луэ асьме Удмуртимы » Елена Бушмакина, Дэбес ёросысь кибашлыослэн юртсылэн кивалтӥсез Адӟытон Ижкарын 9-тӥ инвожоозь ужалоз. Тодэ вайытом, Удмуртиын Дэбес ёросысь вашкала но туала кибашлыосы сӥзем книга поттӥзы. Тегъёс: кибашлыос киуж Дэбес адӟытон Удмуртия  